Косонсой туман ҳокими Баҳодир Юсупов сектор раҳбарлари билан биргаликда бугун одатдагидек фуқаролар қабулини ўтказди.\nҚабул давомида жами 106 та мурожаат тингланди. Уларнинг 41 таси уй-жой, 22 таси тадбиркорлик учун ер олиш, 8 таси уй таъмирлаш, 24 таси боғдорчиликни ривожлантириш, 7 таси кредит олиш, 12 таси моддий ёрдам ва бошқа масалалар хусусида бўлди.\nТуман раҳбари мурожаатчиларнинг ҳар бири билан очиқ суҳбатлашди. Масалаларнинг 57 таси жойида ҳал этилди, 49 таси бўйича тушунтириш берилди, 00 таси мутасаддиларга ўрганиб чиқиш учун тавсия этилди.\nТуркиялик мутахассис билан учрашув ўтказилди\nПрезидентимизнинг 2021 йил 11 январдаги “Наманган вилоятининг Косонсой, Чортоқ ва Янгиқўрғон туманларида мева-сабзавотчилик ва узумчиликни ривожлантириш чора-тадбирлари тўғрисида”ги ПҚ-4941-сонли қарори ижросини туманда изчил таъминлаш орқали экспорт салоҳиятини ортишига эришиш йўналишида Косонсой туманида олиб борилаётган ишларни жадаллаштириш ва унумдорлигини ошириш мақсадида бугун 3 март куни туман ҳокимлиги биносида Косонсой туман ҳокимининг ўринбосари - инвестициялар ва ташқи савдо бўлими бошлиғи Б.Салимжонов томонидан боғдорчилик йўналиши бўйича туркиялик мутахассис “Astek Agribusiness solution group” бош менежери Аҳмет Мелих Текин “Natural Fruits Trade Export” МЧЖ раҳбари Қ.Искандаровлар билан учрашув ўтказилди. Мазкур учрашувда туркиялик мутахассис томонидан ўз мутахассислиги йўналишида тумандаги янги ташкил этилиши белгиланган ва ташкил этилган боғдорчилик йўналишидаги тадбиркорларга ўз ёрдамини аямаслигини маълум қилиб, намуна сифатида ҳозирги кунда "Natural Fruits Trade Export" МЧЖ томонидан ташкил этилиши режалаштирилаётган боғдорчилик хўжалиги негизида ўз тажрибасини баҳам кўришини билдириб ўтди. Ушбу йўналишларда Аҳмет Мелих Текин билан ҳамкорликда иш олиб борилиши бўйича келишиб олинди.\nЎзбекистон бош прокурорининг буйруғига асосан, Наманган вилояти прокурорининг биринчи ўринбосари лавозимида ишлаб келган Бахтиёр Исмоилов Фарғона вилояти прокурори этиб тайинланди.\nВилоят ҳокимлиги хабарига кўра, ушбу тайинлов Фарғона вилояти ҳокимлигида бош прокурор Ниғматилла Йўлдошев, вилоят ҳокими Хайрулла Бозоров, вилоят секторлари ҳамда бошқарма-ташкилотлар раҳбарлари, жамоатчилик вакиллари иштирокидаги йиғилишда эълон қилинган.\nБахтиёр Исмоилов 2003-2015 йиллар давомида Андижон вилояти прокуратураси органларида турли лавозимларда меҳнат қилган, 2015-2016 йилларда Бош прокуратура Суд қарорларини ижро этишда ва қамоққа олинганларни сақлашда қонунларга риоя этилиши устидан назорат бошқармаси катта прокурори бўлган.\nУ 2017-2021 йилларда Фарғона вилояти прокурори ўринбосари, Фарғона вилояти прокурорининг биринчи ўринбосари лавозимларида фаолият юритган.\nАввалроқ, Фарғона вилояти прокурори лавозимида ишлаб келган Улуғбек Қосимов Тошкент шаҳрининг янги прокурори этиб тайинланганди.\nКосонсой туманида янги замонавий дорихона фаолиятини бошлади\nТуманимизда очилган янги, замонавий “Compos farm” дорихонаси аҳолини юқори сифатли, зарур дори-дармонлар билан таъминлашни мақсад қилган. Эътиборлиси ушбу дорихона аҳолига анча арзон нархларда дори-дармон воситаларини таклиф қилади.\nБугун ана шу дорихонанинг очилиш маросими бўлиб ўтди.\nТадбирда туман ҳокимининг ўринбосари А.Шералиев, туман тиббиёт бирлашмаси бошлиғи ўринбосари Р.Раҳматуллаев иштирок этиб, бу каби замонавий дорихоналар кўпайиши аввало туманимиз аҳолиси учун муҳим ўрин тутишини таъкидлашди. Дорихонани барпо этган тадбиркор ва ўз фаолиятини бошлаётган жамоа ишига муваффақият тилаб, бу ерда яратилган шароитлар билан танишишди.\nЯнварь ойида Наманган вилоятида 794,5 млрд. сўмлик саноат маҳсулотлари ишлаб чиқарилди\nВилоят статистика бошқармаси берган маълумотига кўра, 2021 йилнинг январь ойида, вилоят корхоналари томонидан 794,5 млрд. сўмлик саноат маҳсулотлари ишлаб чиқарилган бўлиб, 2020 йилнинг январь ойига нисбатан саноат ишлаб чиқаришнинг физик ҳажм индекси 104,9 % ни ташкил этди.\nҲудудлар кесимида саноат ишлаб чиқариш ҳажми:\nНаманган шаҳри – 276,8 млрд. сўм\nМингбулоқ тумани – 15,7 млрд. сўм\nКосонсой тумани – 20,1 млрд. сўм\nНаманган тумани – 72,9 млрд. сўм\nНорин тумани – 23,3 млрд. сўм\nПоп тумани – 57,8 млрд. сўм\nТўрақўрғон тумани – 153,1 млрд. сўм\nУйчи тумани – 43,0 млрд. сўм\nУчқўрғон тумани – 50,0 млрд. сўм\nЧортоқ тумани – 12,6 млрд. сўм\nЧуст тумани – 56,9 млрд. сўм\nЯнгиқўрғон тумани – 12,3 млрд. сўмни ташкил этди.\n???? Унга кўра, барча профессионал таълим муассасаларининг бошқарув ва педагог кадрлари “Ҳаёт давомида таълим олиш” тамойили асосида узлуксиз малакасини оширади.\n✅ Қайта тайёрлаш ва малака ошириш ўқув режасига мувофиқ, Олий ва ўрта махсус таълим вазирлиги ҳузуридаги малака ошириш институти ҳамда унинг ҳудудий факультетларидаги амалиёт тегишли ташкилотларда ўтказилиши мумкин.\n???? Малака ошириш қуйидаги шаклларни ўз ичига олади:\n● мустақил малака ошириш;\n● муқобил малака ошириш;\n● Институт ёки факультетларда бевосита ўқиш.\nҲукумат қарори билан Жисмоний шахсларнинг чегара божхона постлари орқали нотижорат мақсадларда олиб кирилаётган белгиланган меъёрлардан ортиқ бўлган товарларига нисбатан амалга ошириладиган тартиб-таомиллар тўғрисидаги низом тасдиқланди.\nдастлабки 5 кунда БҲМнинг 5 фоизи (12 минг 250 сўм) миқдорида, кейинги 10 кунда БҲМнинг 7 фоизи (17 минг 150 сўм) миқдорида, қолган кунларда БҲМнинг 10 фоизи (24 минг 500 сўм) миқдорида;\nтез бузиладиган товарларни вақтинча сақлаганлик учун БҲМнинг 15 фоизи (36 минг 750 сўм) миқдорида божхона йиғими ундирилади.\nVarak 2 jami 36


"Ислом давлати"даги тожик полковнигининг ўғли қамоқхонадаги исён ташаббусчиси эканлиги иддао қилинди\n02 апрел 2020, Тошкент вақти: 20:15\nТожикистон расмийлари Ваҳдат қамоқхонасидаги маҳбуслар исёнига Тожикистон ИИВ Тезкор кучлар қўмондони собиқ полковниги Гулмурод Ҳалимовнинг ўғли алоқадор эканлигини иддао қилмоқда. Ҳалимов 2015 йил баҳорида “Ислом давлати” сафларига қўшилган.\nТожикистон расмийларининг иддао қилишича, Ҳалимовнинг 20 яшар ўғли Беҳруз Гулмурод 19 май куни Ваҳдат туманидаги қаттиқ режимли қамоқхонада кўтарилган исённи уюштирганлардан биридир.\nПойтахт Душанбедан 20 км масофада жойлашган қамоқхонадаги тартибсизликлар пайтида жами 32 одам, жумладан, уч қамоқхона нозири ҳалок бўлгани айтилмоқда. Тожикистон Ички ишлар вазирлигининг исённи бостириш чоғида ҳалок бўлган маҳбуслар рўйхатида Беҳруз Гулмурод исми ҳам бор. Вазирлик ҳалок бўлган маҳбусларнинг 17 нафари “Ислом давлати” аъзоси бўлганини иддао қилди.\nРасмийларнинг бу иддаолари қамоқхонада айнан нима содир бўлгани ҳақида янада кўпроқ савол туғилишига сабаб бўлди. Ҳозирча ҳодиса ҳақида расмий билдирувлардан бошқа маълумот йўқ.\nБеҳрузнинг оила аъзолари у 20 май куни Фони қишлоғида дафн этилганини тасдиқлади.\nДафн маросимида оила аъзолари қатнашишига рухсат берилмаган. Марҳумга жаноза намози ҳам ўқилмаган. Аутопция ўтказилганини тасдиқловчи маълумот ҳам йўқ.\nБеҳрузнинг онаси Назокат Муродова ўғли билан видолашишга рухсат беришмаганини, қамоқхонада исён кўтарилганини ўғли ўлимидаги хабардан сўнг билганини айтди.\nБеҳруз Гулмурод 2017 йилда хорижий жангари ташкилотга қўшилишга уринишда айбланиб, 10 йилга қамалган эди. Беҳрузнинг қўлга олиниши ҳақида маълумот оз: унинг суди ёпиқ эшиклар ортида ўтказилди ва унинг қўлга олинганини расмийлар ойлаб шарҳламади.\nОила аъзолари Беҳрузни йилига фақат бир марта кўра олган. Назокат Муродова ўғлини охирги марта 4 ой олдин кўрганини айтди.\nТожикистон Адлия вазирлигига кўра, Беҳруз Гулмурод ва яна уч маҳбус “пичоқ ва ўткир жиҳозлар” билан қуролланиб, уч нозирни ўлдирган. Вазирликнинг иддао қилишича, ҳужумчилар бунинг ортидан “Ислом давлати”га аъзо бўлган бошқа бир неча маҳбусни озодликка чиқарган. Бу маълумотларни мустақил равишда тасдиқлашнинг иложи бўлмади.\nРасмий билдирувда ёзилишича, тўрт маҳбус бошқа беш кишини, жумладан, Ислом уйғониш партиясининг икки аъзосини ўлдирган. Ички ишлар вазирлиги тартибсизликлар давомида умумий ҳисобда мухолиф Ислом уйғониш партиясининг уч аъзоси ҳалок бўлганини маълум қилди.\nМуродова унинг эри “Ислом давлати’га қўшилганидан бери оиласига тинимсиз босим ўтказилаётганини, ҳозирги кунда уч ёш боласи билан қийинчиликда кун кечираётганини айтди.\nГулмурод Ҳалимовнинг иккинчи хотини Ҳумайро Мированинг тўрт боласи бор. Хабарларга кўра, Мирова 2016 йилнинг февралида Ҳалимов ёнига кетган.\nГулмурод Ҳалимов ҳозир қаерда эканлиги номаълум. Ироқ матбуоти у “Ислом давлати”нинг “уруш вазири”га айланганини хабар қилган.\n2016 йилнинг августида АҚШ Давлат департаменти Ҳалимов қаердалиги ҳақидаги маълумот учун 3 миллион доллар мукофот ваъда қилган.\nТожикистон ИИВ Ваҳдат қамоқхонасида ўлган маҳбуслар рўйхатини эълон қилди\nТожикистон: Қамоқхонада маҳбуслар исён кўтарди. 32 одам ҳалок бўлди


ЎзА - Boeing 737 MAX русумли самолётлар сотуви тўхтатилди\n14.03.2019 11:55 Чоп этиш версияси\nBoeing 737 MAX русумли самолётлар сотуви тўхтатилди\nBoeing авиация корпорацияси кеча 737 MAX русумли самолётлари сотувини тўхтатди.\n10 март куни Эфиопиянинг Ethiopian Airline компаниясига тегишли Boeing 737 MAX 8 самолёти Аддис-Абеба ― Найроби йўналиши бўйлаб учаётиб, Дэбрэ-Зэйт шаҳри яқинида ҳалокатга учради. Самолётда 157 киши бўлган. Ҳалок бўлганлар орасида 35 давлат вакили бор. Ҳалокат жойида самолётнинг иккала қора қутиси топилган.\nЎнлаб мамлакатлар ва авиакомпаниялар ушбу ҳалокатдан сўнг Boeing 737 Max 8 русумли самолётлардан фойдаланишни вақтинча тақиқлади.\nСешанба куни Европа авиация хавфсизлиги агентлиги Boeing 737 Max 8 ва Boeing 737 Max 9 русумли авиалайнерлардан фойдаланиш вақтинча тақиқлангани тўғрисида эълон қилди. Натижада бутун ЕИ ҳаво ҳудудларида бу икки русумдаги самолётлар хизматидан фойдаланиш тўхтатилди.\nМазкур самолётлар хизматидан Туркия, Хитой, Буюк Британия, Австралия, Уммон, Ҳиндистон, Мексика, Чили, Ямайка, Бразилия, Янги Зеландия, Қозоғистон, Ливан, Молдавия, Греция, Грузия, Украина воз кечди. Шундан сўнг АҚШ ва Канада ҳам Boeing корпорациясининг энг сўнгги русумдаги тор фюзелажли самолётлари парвозига вақтинчалик чеклов жорий этди.\nBoeing корпорациясининг ўзи ҳам жамоатчилик манфаатларини кўзлаб АҚШ федерал авиация агентлигига мазкур моделдаги барча самолётлар парвозини тўхтатишни тавсия қилди.\nБугун Эфиопияда ҳалокатга учраган Boeing 737 MAX 8 самолётининг қора қутилари улардаги ёзувларга ойдинлик киритиш учун Фуқаро авиацияси хавфсизлиги тергов ва таҳлил бюросининг (BEA) Франциядаги штаб квартирасига жўнатилади.


Ўзбекистон ва Туркманистон президентлари музокаралар ўтказди » Muzlik.uz - O‘zbekiston yangiliklari\nТуркманистон президенти Гурбангули Бердимуҳамедов 28 ноябрь куни амалий ташриф билан Тошкентга келди. Ташриф Ўзбекистон президенти Шавкат Мирзиёев билан музокаралар билан бошланди. Ўзбекистон президенти матбуот хизматининг хабар қилишича, икки давлат раҳбарлари ўзаро муносабатларнинг долзарб масалаларини кўриб чиқдилар ва уларни кенгайтириш истиқболларини муҳокама қилдилар. 29 ноябрь куни Тошкентда Марказий Осиё давлат раҳбарларининг иккинчи Маслаҳат учрашуви бўлиб ўтади. Президентлар ушбу тадбирнинг минтақада дўстлик, яхши қўшничилик ва шериклик муносабатларини мустаҳкамлашга хизмат қилиши хусусида якдил фикр билдирдилар. Музокаралардан сўнг Ўзбекистон президенти Шавкат Мирзиёев ва Туркманистон президенти Гурбангули Бердимуҳамедов Туркманистон раҳбарининг китоблари — илмий асарлари кўргазмаси билан танишди. "Газета.uz"да реклама Ушбу китоблар мамлакатимиз илмий-академик доиралари ва ижодий жамоатчилигида катта қизиқиш уйғотганини таъкидлаш лозим. Мазкур ташриф арафасида Гурбангули Бердимуҳамедовнинг қатор китоблари — «Бахтли ҳаёт соғлиқдан бошланар», «Маданият — халқнинг бебаҳо хазинаси», «Барҳаёт афсона», «Чой — шифо ва руҳий қувват манбаи» номли асарлари ўзбек тилига таржима қилиниб, чоп этилган эди. Давлат раҳбари Туркманистон президентига Ўзбекистонда чоп этилган Гурбангули Бердимуҳамедов китобларининг илк нусхаларини совға қилди.\nЎзбекистон ва Туркманистон президентлари мулоқот ўтказди


Главная / Иқтисод / КЕЛАЖАК САРИ ДАДИЛ ҚАДАМЛАР\nЎтаётган ҳар бир кун, соат, дақиқалар Сизу Бизни янгидан-янги истиқболлар сари етаклаб бораяпти. Кечаги қурган бино ёки барпо этган боғ, ёруғ манзилларга элтаётган кенг ва равон йўлларимиз бугун тарих кўзгусидан муносиб жой олган. Эртага эса яна бизни янги-янги довонлар кутмоқда. Алалҳусус, халқимиз келажакка ҳамиша умид ва ишонч билан, шукроналик ва бағрикенглик билан боқади.\nЯнгисини қурмай туриб, эскисини бузманг, дейди доно халқимиз. Биз ҳамиша ортга назар ташлаб, ютуқ ва камчиликларимиздан етарли хулоса чиқарадиган халқмиз. Келинг, яхшиси қарийб 3 йил олдин бошлаган хайрли ишларимиздан сўзлайлик. Биз қандай иш бошлаган эдик, ўзи?\nМуҳтарам Президентимизнинг 2017 йил 11 июлдаги “Хоразм вилоятининг Хива шаҳри ва Қашқадарё вилоятининг Шахрисабз шаҳри ҳокимликларини ташкил этиш чора-тадбирлари тўғрисида”ги ПҚ-3124-сонли тарихий Қарорига асосан Хива шаҳри Хива туманидан ажралиб чиқиб, туманимизнинг чегаралари белгилаб олинди. Бу узоқни кўзлаб қабул қилинган Қарорнинг асл мақсади Биринчидан, Хива шаҳрининг илгариги мақомини тиклаш ва туризм салоҳиятини ошириш бўлса, Иккинчидан, унга ҳамоҳанг узоқ тарихга эга бўлган Хива деҳқончилик маданиятини юксалтириш, замонавий қурилиш-архитектура лойиҳалари асосида Хива туманининг янги марказини барпо этишдан иборат эди. Чунки ҳаёт бир жойда тўхтаб турмайди. Бамисоли денгизу дарёлардек шиддат билан тўлиб оқаверади. Шаҳар ҳам, туман ҳам бўйига ва энига қараб, кенгайиб, ўсиб-ривожланиб бормоқда. Аҳоли сони қарийиб 145000 нафарга етди. Демак, халқимизнинг эртасини ўйлаш, фаровонлигини ошириш, янгидан янги ишчи-ўринларини яратиш, янги лойиҳаларни ишлаб чиқиш ва татбиқ этишни ҳаёт- ни ўзи тақоза қилмоқда.\nҲар бир янги манзилларнинг қиёфаси албатта, қурилиш-ободонлаштириш ишларидан бошланади. Аввало туманимизнинг маъмурий марказини белгилаш узундан узоқ бахс-мунозараларга сабаб бўлганлигини таъкидлаш керак. Ахийри ҳамма томондан қулай бўлган Шомохулум қишлоғидаги тўхтамга келинди. Ўнлаб лойиҳалаш ташкилотлари, қурувчи-архитекторлар бўлажак марказ ҳудудини қадамма қадам ўлчаб, белгилаб чиқишди. Уларнинг тинимсиз изланишлари натижаси ўлароқ, туманнинг ҳозирги кўркам қиёфаси акс этган лойи-ҳаси тайёр бўлди. Энди хаёлот дунёсидаги эскизу чизмаларни рўёга айлантириш орзуси қолган эди.\nТуманимизда қурилиш ва бунёдкорлик ишлари 2019 йил – Фаол инвестициялар ва ижтимоий ривожланиш йилида жадал давом эттирилди. Хусусан, “Инвестиция” ва “Обод қишлоқ” давлат дастури доирасида туман халқ таълими муассасаларида 9699,6 млн. сўмлик қурилиш ва таъмирлаш ишлари бажарилди.\n“Инвестиция” дастурига киритилган 15-сон, 20-сон мактаблар учун “Муҳаммад савдо қурилиш” ва “Хива Лидер Савдо” МЧЖлар томонидан қўшимча бинолар қуриб битказилди. Бунинг учун уларга ажратилган маблағ 4514,0 млн. сўмни ташкил этди.\n“Обод қишлоқ” ва “Обод марказ” дастурлари доирасида ҳам учта мактабда реконстурукциялаш ишлари изчилик билан амалга оширилди. Бунинг учун давлатимиз томонидан қарийиб 3693,6 млн. сўмлик маблағ ажратилди.\nМактабгача таълим соҳасида амалга оширган ишларимиз ҳам анча салмоқли.\nТуманимиздаги жаъми 34 та маҳаллада 3-7 ёшдаги болалар сони 13109 нафарни ташкил қилади. 2019 йилнинг декабрь ҳолатига мактабгача таълим ташкилотларининг жаъми сони 75 тага етказилиб, улардаги тарбияланувчилар 5600 нафарни ташкил этади. Улардан 18 таси Давлат мактабгача таълим ташкилотлари бўлса, 7 таси Давлат хусусий шерикчилик асосидаги нодавлат мактабгача таълим ва 50 таси эса оилавий нодавлат мактабгача таълим ташкилотларидир.\nСоғлиқни сақлаш соҳасидаги амалга оширилган ишларимизга тўхталадиган бўлсак, туман тиббиёт бирлашмаси томонидан 2018 йилда 139960 нафар аҳолига 10 та даволаш профилактика муассасалари хизмат кўрсатган.\nЎша йили 514 бюджет шифо ўрни ва хўжалик ҳисобидан 30 шифо ўринли реабилитация бўлими мавжуд эди. 2017 йилда 43-сон оилавий поликлиникада 668 млн. сўм, 2018 йилда 40-оилавий поликлиникада 896,3 млн. сўм миқдоридаги мукаммал таъмирлаш ишлари амалга оширилган.\n2018-2019 йилларда туманимизда умумий қиймати 118,1 млрд. сўмлик 48 та лойиҳа амалга оширилиши ҳамда янгидан 665 та янги иш ўринлари яратилиши режалаштирилган эди. Амалда бугунги кунда 51,3 млрд. сўмлик 43 та лойиҳа амалга оширилиши натижасида 283 та ишчи ўринлари яратилди. Амалга оширилмай қолган 3 та лойиҳа 2020 йилда ишга туширилади.\nТуманимиздаги истиқболдаги режалар шубҳасиз келажак ҳаётимиз аксини белгилаб беради. Муҳтарам Президентимизнинг 2018 йил 29-30 ноябрь кунлари вилоятимизга ташрифлари чоғида туманимиз бўйича жаъми 73 та лойиҳа белгиланган бўлиб, уларнинг умумий қиймати 242,5 млрд. сўмга тенг.\nЎзбекистон Республикаси Вазирлар Маҳкамасининг 2019 йил 2 ноябрда “2019-2020 йилларда Хоразм вилоятининг Хива туманини комплекс ижтимоий-иқтисодий ривожлантириш чора-тадбирлари тўғрисида”ги Қарори бўйича истиқболдаги чора-тадбирлар белгиланди.\nЖумладан, саноат йўналиши-да жаъми қиймати 142,2 млрд. сўмлик 18 та лойиҳа амалга оширилиши кўзда тутилган. Ушбу лойиҳалар амалга оширилиши билан 341 та янги ишчи ўринлари очилади. Бугунги кунда режалаштирилган лойиҳа-ларнинг 15 таси амалиётга жорий қилинди. Натижада 142,2 млрд. сўм сарфланиб, янгидан 151 та ишчи ўринлари яратилишига эришилди.\n“Ўзбек ипак саноат” уюшмаси кўмаги билан “Khiva Silk Fabric” МЧЖда ипак қурти ғумбагидан кризилинг ёғи, хитин, хитазин ва ғумбак концерва ишлаб чиқаришни ташкил қилиш лойи-ҳаси 2021 йилда амалга оширилиши режалаштирилган.\n“ВILLON TEХ” МЧЖ текстил маҳсулотлари ишлаб чиқариши учун янги лойиҳани амалга ошириш шароитлари яратилди.\nХизмат кўрсатиш йўналишида жаъми қиймати 38,5 млрд. сўм-лик 25 та лойиҳани амалга ошириш режалаштирилган. Бунинг натижасида бандлиги таъминланмаган 269 нафар фуқаро ишчи деган шарафли мақомга эга бўлади. Қувончлиси шундаки, ушбу лойиҳаларнинг 18 таси амалга оширилди.\nДавлат хусусий шерикчилик асосида 7 та – “Гандимён ниҳоллари”, “Хива синема”, “Кидс вандерланд”, “Кичкинтой бинафша”, “Soyot Detskiy Sad”, “Soyot Shoxsaroy” НТМлар ва “Xiva Umidbek Trans” МЧЖ лойиҳалари 2020 йилги давлат дастурига киритилган.\nҚишлоқ хўжалиги йўналишида жами қиймати 61,8 млрд. сўмлик 30 та лойиҳанинг 29 таси фаолияти бошланган. Янгидан 79 та ишчи ўринлари ҳам яратилди.\n“ОP TORG GROUP” МЧЖ раҳбарининг саъий ҳаракатлари билан ускуна ва жихозларнинг бир қисми олиб келиниб, ишлаб чиқариш лойиҳаси 2020 йилнинг август ойига мўлжалланган.\nФаолияти тўхтатилган касб-ҳунар коллежи қайта реконструкция қилиниб, туман ҳоким-лигининг муҳташам биносига айлантирилди. Суд янги биноси фойдаланишга топширилди. Шунингдек, прокуратура, Ички ишлар бўлими, Давлат хизматлари марказининг замонавий архитектура қурилиш асосидаги биноларда сўнги пардозлаш ишлари олиб борилмоқда.\n2020 йилда аҳолининг намунали турар-жойларга бўлган эҳтиёжини ҳисобга олиб, ҳудуд-лар кесимида янги уйлар қуриш изчил давом эттирилади. Хусу-сан, келгусида “Гулланбоғ” маҳалласини шаҳарчага айлантириш лойиҳаси ҳам бор.\nТуризмни ривожлантиришга ҳисса қўшиш мақсадида Шарқ оламининг етук алломаси Шайх Нажмиддин Кубро хазратлари зиёратгоҳи, Чодра боғи юртимизга ташриф буюраётган сайёҳларнинг сўлим масканларига айлантириш масалалари ҳам истиқболдаги мақ-садларимиздан ўрин олган.\nАҳолининг қувурлар орқали ичимлик суви, электр энергия ва табиий газ билан узлуксиз таъминлаш муаммолари биринчи навбатда ҳал этиладиган масалалардир. Бунинг устида ҳам истиқболли лойиҳалар ишлаб чиқилмоқда.\nҚайд қилиб ўтилган ўзгариш-лар янгиланаётган туманимиз-нинг дебочаси холос. Яна олдимизда қанчадан-қанча қурилиш-ободонлаштириш, кўкаламзорлаштириш, “Обод қишлоқ”, “Обод маҳалла”, “Обод марказ” давлат дастурлари доирасида бунёдкорлик ишларимизни жадал давом эттириш кутиб турибди.\nЯхшидан боғ қолади. Фидойи халқимизнинг барча қулай-ликларга эга, тинч-фаровон ҳаётига маъно ва мазмун бағишлашга ҳисса қўша олсак, ўзимизнинг келажак олдидаги бурчимизни адо этган бўламиз. Бинобарин, муҳтарам Президентимиз алоҳида таъкидлаганларидек, келажаги буюк Ўзбекистонни мард ва олийжаноб халқимиз билан бирга қурамиз.


Спорт ва билим инсонни улуғлайди | Ўзбекистон "Адолат" социал-демократик партияси\n5 Октябрь, 09:12 • Андижон вилояти, Ёш адолатчилар, Янгиликлар • 425 марта кўрилди • Комментариев к записи Спорт ва билим инсонни улуғлайди нет\nЭнг улуғ ва энг азиз байрам – Мустақиллигимизнинг йигирма олти йиллик байрами арафасида Президентимиз Фармонига асосан, давлат мукофотлари билан тақдирланганлар орасида Ўзбекистон “Адолат” СДП аъзоси, Андижон давлат университети ўқитувчиси Дилрабо Рустамова ҳам бор. Бу андижонлик адолатчи аёлларга берилган юксак баҳодир.\nЎн уч ёшидан бошлаб спортнинг шотакан каратэ-до тури билан шуғулланган Дилрабо кўплаб ютуқларга эришди. Андижон давлат университети қошидаги Асака академик лицейида ўқиётган пайтларида Марказий Осиё чемпионати ғолиби ҳамда уч карра республика чемпиони бўлди. Бироқ илмга бўлган меҳр уни инглиз тилини пухта ўрганишга чорлади. Университетнинг хорижий тиллар факультетида талабалик йиллари устозларидан инглиз тили сирларини эгаллади. Магистратура босқичидаги таҳсил давомида Дилрабо ўз истеъдоди, изланувчанлиги билан профессор Шоҳида Шаҳобиддинова назарига тушди.\n– Президентимиз кўрсатаётган эътибор ва ғамхўрлик мен каби минглаб ёшларнинг ютуқларига замин яратмоқда, – дейди Дилрабо. – Ҳозир устозим раҳбарлигида докторлик диссертациямни якунлаш босқичида турибман.\n– У ёш бўлса-да, ўзи устоз, талабаларга таълим беради, – дейди профессор Ш.Шаҳобиддинова. – Анча тажрибали ва билимли. Дилрабо ўз билими билан юртимиз равнақига муносиб ҳисса қўшишига ишонаман.\n2014 йилда давлатимиз томонидан берилган имконият – «Камолот» уйи соҳибасига айланган Дилрабо Рустамова оиласи даврасида янада бахтлидир. Тенгдошлари ва касбдошларига намуна кўрсатаётган, келажак авлоднинг ҳар томонлама етук ва баркамол шахс бўлиб етишиши йўлида меҳнат қилаётган Дилрабо сингари устозлар юртимизнинг ифтихоридир. Уни «Шуҳрат» медали билан қутлаймиз.\nЎзбекистон “Адолат” СДП Андижон шаҳар кенгаши фаоли\nСпорт ва билим инсонни улуғлайди was last modified: Октябрь 6th, 2017 by matbuot\n« Президент маърузаси ёшлар ўртасида ўрганилмоқда Қонун лойиҳаси кенг муҳокама қилинди »


20-06-2016 | 12:17\nZAMIN.UZ / Жамият / 20 Июн 2016 года764\n1.Рамазон ойи туфайли Райён эшигидан кирувчилардан бўл! Саҳл разияллоҳу анҳудан ривоя қилинади: Набий соллаллоҳу алайҳи ва саллам марҳамат қилиб дедилар: “Жаннатда Райён деб аталувчи бир эшик борки, қиёмат кунида ундан рўзадорлар кирадилар. У эшикдан улардан бошқа ҳеч ким кирмайди. “Рўзадорлар қани?”, деб нидо қилинади. Шунда улар (мазкур эшикдан жаннатга кириш учун) ўрниларидан турадилар. У эшикдан улардан бошқа ҳеч ким кирмагай. (Рўзадорлар ўша эшикдан) кириб бўлгач, у ёпилади ва ортиқ ундан ҳеч ким кирмайди” (Имом Бухорий ривояти). 2.Рамазонда аввалги барча гуноҳлари кечирилувчилардан бўл! Абу Ҳурайра разияллоҳу анҳудан ривоят қилинади: Набий соллаллоҳу алайҳи ва саллам марҳамат қилиб, дедилар: “Кимки, Рамазон (рўзаси)ни (фарзлигига) иймон келтиргани учун ва савоб умид қилиб, тутадиган бўлса, унинг ўтган гуноҳлари кечирилади. Кимки, Қадр кечасини (фазилатига) иймон келтириб ва савоб умидида (ибодат билан) қоим қиладиган бўлса, унинг ўтган гуноҳлари кечирилур” (Имом Бухорий ривояти). 3.Унинг ҳаққига Аллоҳ ва фаришталари саловот айтадиган кишилардан бўл! Абу Саид ал-Худрий разияллоҳу анҳудан ривоят қилинади: Расулуллоҳ соллаллоҳу алайҳи ва саллам марҳамат қилиб, дедилар: “Саҳарликни ейиш баракадир, шундай экан, ҳеч бўлмаса бир қултум сув ичиб бўлса ҳам (саҳарлик қилинг) уни тарк этманг. Зеро, Аллоҳ азза ва жалла ва Унинг малоикалари саҳарлик қилувчиларга саловотлар айтурлар” (Имом Аҳмад ва Ибн Ҳиббон ривояти). 4.Йил бўйи рўза тутувчилардан қаторидан бўл! Абу Ҳурайра разияллоҳу анҳудан ривоят қилинади: Расулуллоҳ соллаллоҳу алайҳи ва салламнинг шундай деётганларини эшитдим: “Сабр ойи (яъни рамазон) ҳамда ҳар ойдан уч кун рўза тутмоқ умрбод рўзадир” (Ибн Асокир ривояти). Абу Айюб Ансорий разияллоҳу анҳудан ривоят қилинади: Расулуллоҳ соллаллоҳу алайҳи ва саллам шундай дедилар: “Кимки, Рамазон (рўзаси)ни тутиб, сўнгра шаввол (ойи)дан олти кунни унга эргаштирса (яъни рамазондан сўнг шаввол ойидан олти кун нафл рўза тутса), бу умрбод рўза каби бўлади” (Имом Аҳмад, Имом Муслим, Имом Термизий, Имом Ибн Можа, Имом Абу Довуд ва Имом Насоий ривоятлари). Ҳадиси шарифда келган “умрбод рўза” деган сўз уламолар томонидан йил бўйи рўза тутиш деган маънода талқин қилинган. 5.Рўзасининг ажру савоблари қат-қат орттириб бериладиганлардан бўл! Зайд ибн Холид ал-Жуҳаний разияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: “кимки, рўзадорга ифтор қилиб берса, у кишига ўша (ифторлик қилдирилган рўзадор)нинг ажридек ажр қўшимча қилиб берилур, лекин ҳалиги рўзадорнинг ажри камайтирилмас” (Имом Термизий, Ибн Можа ва Ибн Ҳиббон ривоятлари). 6.Тенгсиз ишни амалга оширувчилардан бўл! Абу Умома ал-Боҳилий разияллоҳу анҳудан ривоят қилинишича, у киши Расулуллоҳ соллаллоҳу алайҳи ва салламдан “қайси амал энг афзал?”, деб сўради. Шунда Ул зот: “Рўза тут! Зеро, унинг тенги йўқдир!”, дедилар. (Имом Аҳмад, Насоий ва Байҳақий ривоятлари). 7.Бир марта эмас, икки марта байрам қилувчилардан бўл! Абу Ҳурайра разияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: “Аллоҳ таоло деди: “Одам боласининг ҳамма амали ўзи учун, фақат рўза бундан мустасно. Зеро, у Мен учун ва унинг мукофотини ҳам Ўзим бераман. Рўза (дўзах оловидан) қалқондир. Қачонки, бирингизнинг рўза тутадиган куни бўлса, ёмон сўзларни гапирмасин, бақир-чақир қилмасин. Агар биров уни сўкса ёки урушса “мен рўзадорман!”, десин. Муҳаммаднинг жони қўлида бўлган Зотга қасамки, рўзадорнинг оғзидан келадиган ўзгарган (нохуш) ҳид Аллоҳ ҳузурида мискнинг ҳидидан-да хушбўйроқдир. Рўзадорнинг унинг-ла хурсанд бўладиган икки шодлиги бордир: оғиз очганда хурсанд бўлади ва Раббисига йўлиққанда (дунёда тутган) рўзаси туфайли хурсанд бўлади” (Имом Аҳмад ва Имом Муслим ривоятлари). 8.Асло ташна бўлмайдиган кишилардан бўл! Саҳл ибн Саъд разияллоҳу анҳудан ривоят қилинади: Набий соллаллоҳу алайҳи ва саллам марҳамат қилиб дедилар: “Рўзадорлар учун жаннатда бир эшик бўлиб, унинг номи Райёндир. У эшикдан улардан бошқа ҳеч ким кирмайди. Охиргилари кириб бўлгандан сўнг, ёпилади. У эшикдан кирган одам борки, албатта сув ичади. Кимки, ундан ичса кейин абаду-л-абад чанқамайди” (Имом Бухорий ва Насоий ривояти). 9.Ўзига дўзахдан тўсиқ берилувчи бандалардан бўл! Абу Ҳурайра разияллоҳу анҳу орқали Набий соллаллоҳу алайҳи ва салламнинг шундай деганлари ривоят қилинади: “рўза қалқондир ва дўзахдан ҳимоя қилувчи мустаҳкам қўрғондир” (Имом Аҳмад ривояти). 10.Нубувват хислатлари билан хулқланувчилардан бўл! Абу Дардо разияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: “уч нарса нубувват хислатларидандир: ифторни эрта қилиш (яъни вақти кириши билан кечиктирмай оғиз очиш), саҳарликни кечроқ қилиш (яъни уни туннинг охирги вақтларигача суриш) ва намозда ўнг қўлни чап қўл устига қўйиш” (Табароний ривояти). 11.Мукофотини Аллоҳдан бошқа ҳеч ким билмайдиган амал соҳибларидан бўл! Абу Ҳурайра разияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: ““Аллоҳ таоло деди: “Одам боласининг ҳамма амали ўзи учун, фақат рўза бундан мустасно. Зеро, у Мен учун ва унинг мукофотини ҳам Ўзим бераман” (Имом Аҳмад ва Имом Муслим ривоятлари). 12.Дўзахдан озод бўлишдан ва мустажоб дуодан маҳрум қилинганлардан бўлма! Абу Ҳурайра ёки Абу Саид ал-Худрийдан ривоят қилинади: Расулуллоҳ соллаллоҳу алайҳи ва саллам дедилар: “(Рамазоннинг) ҳар куни ва ҳар кечасида Аллоҳнинг дўзахдан озод этилган қуллари бўлур ва улардан (рўза тутувчилардан) ҳар банданинг мустажоб бўлувчи бир дуоси бўлур” (Имом Аҳмад ривояти). 13.Гуноҳларни ўчирувчи нарсаларни тарк қилувчилардан бўлма! Абу Ҳурайра разияллоҳу анҳудан ривоят қилинишича Расулуллоҳ соллаллоҳу алайҳи ва саллам шундай дер эдилар: “Агар кабира гуноҳлардан сақланилса, беш вақт намоз, жума (намози) ўзидан кейинги жума (намози)гача, рамазон (рўзаси) ўзидан кейинги рамазон (рўзаси)гача орадаги гуноҳларга каффоратдир” (Имом Муслим ривояти). 14.Аллоҳ Ўз раҳматидан узоқлаштириб, дўзахга киритувчи бандаларидан бўлма! Жобир ибн Самура разияллоҳу анҳудан ривоят қилинади: “(Бир куни) Набий соллаллоҳу алайҳи ва саллам минбарга чиқдилар ва “омин, омин, омин”, дедилар. Сўнг: “(ҳозиргина) менинг ҳузуримга Жаброил алайҳиссалом келди ва: “эй Муҳаммад, ким ота-онасидан бирларига тирик ҳолларида етишгану сўнгра ўлган ва дўзахга кирган бўлса, Аллоҳ уни узоқ қилсин (лаънатласин!), омин, денг!”, деди. Мен: “омин”, дедим. Жаброил яна: “эй Муҳаммад, ким рамазонга етишсаю, сўнгра ўлса ва (рамазон туфайли) гуноҳлари кечирилмаса ва дўзахга киргазилса, Аллоҳ уни узоқ қилсин (лаънатласин!), омин, денг!”, деди. Мен: “омин”, дедим”. У: “(эй Муҳаммад), кимки, ҳузурида зикр қилинганингизда Сизга саловот айтмаса, кейин ўлса ва дўзахга кирса, Аллоҳ уни узоқ қилсин (лаънатласин!), омин, денг!”, деди. Мен: “омин”, дедим” (Таброний ривояти). 15.Расулуллоҳ соллаллоҳу алайҳи ва саллам билан бирга ҳаж қилишдан маҳрум бўлганлардан бўлма! Абдуллоҳ ибн Аббос разияллоҳу анҳудан ривоят қилинишича, Умму Синон исмли ансорийя аёл Набий алайҳиссалом билан ҳаж қилолмаганда Ул зот соллалллоҳу алайҳи ва саллам ҳалиги аёлни рамазонда умра қилишга чорлаб: “Рамазонда қилинган умра ҳажга тенг”, бир ривоятда: “Мен билан бирга адо қилинган ҳажга тенг”, деганлар (Имом Бухорий ва Муслим ривоятлари). Демак, рамазон ойида адо этиладиган умранинг фазилати ўзгача бўлади. У ажру савобда ҳаж амалига тенг бўлади. Зеро, бу ой эзгуликлар ойи, баракотлар ойидир. Шундай экан унда бажарилган ҳарқандай эзгу амалнинг ажру савоби ўзгача бўлади. Бу ойда қилинган умра эса савобда ҳажга тенглашади. Аммо, бу билан фарз бўлган ҳаж бўйиндан соқит бўлиб қолмайди. 16.Баракадан маҳрум бўлувчилардан бўлма! Анас ибн Молик разияллоҳу анҳудан ривоят қилинади: “Расулуллоҳ соллаллоҳу алайҳи ва саллам: “саҳарлик қилинг, зеро саҳарликда барака бордир!”, дедилар” (муттафақун алайҳ). 17.Вақтидан илгари рўзасини очганлиги учун азобга қолувчилардан бўлма! Абу Умома разияллоҳу анҳудан ривоят қилинади: “Расулуллоҳ соллаллоҳу алайҳи ва салламнинг шундай деётганларини эшитдим: “мен уйқуда эканман (яъни тушимда) ҳузуримга икки киши келди ва икки билагимдан тутиб мени чиқиш қийин бўлган тоғга олиб келишди. Ва “чиқ!”, дейишди. “Чиқолмайман”, дедим. Шунда улар: “(сен чиқавер) биз сенга осонлаштирамиз”, дедилар. Шундан сўнг, тоққа чиқдим. Унинг тепасига келганимда қаттиқ товушлар эшитилди. “бу қандай товушлар?”, деб сўрадим. “булар дўзах аҳлининг увиллашларидир”, дейишди. Сўнгра, мен билан йўлда давом этди. Баногоҳ, болдирларидан осиб қўйилган, лунжлари йиртилиб, қон оқиб турган қавмга дуч келдик. “Булар ким бўлди?”, дедим. “булар рўзалари ниҳоясига етмасдан туриб (вақтидан илгари) оғиз очадиганлардир”, деди” (Ибн Хузайма ривояти). Одилхон қори Юнусхон ўғли.Манба: Muxlis.uz\nЎқишни тавсия қиламиз АҚШдаги Рамазон ойи тадбирларида ўзбек қориси бошчилик қилмоқда\n14:08 / 11-06-2016


Дамин Жумақулов. Ўзлигимизни англатгувчи асар - www.ziyouz.uz\nБош саҳифа Илм ва фанАдабиётДамин Жумақулов. Ўзлигимизни англатгувчи асар\nЧоп этилган 15.10.2015 МуаллифZiyouz.uz\nЎтган ўн етти йил ичида мамлакатимизда, маънавий ҳаётимизда мисли кўрилмаган ўзгаришлар юз берди. Улардан бири — китоб жавонимизни тўлдириб турган китоблар матбаа жиҳатидан замонавий кўринишга эга бўлди, мазмунан бойиди. Демак, тафаккуримиз, онгимиз ўзгаришга юз тутди. Улуғ шоиримиз таъбири билан айтганда, асрларнинг силсиласида ўзлигимизни танидик. Бу шак-шубҳасиз, мустақиллик, ҳурлик шарофатидир.\nМустабидлик даврида тарихий меросларимизни ўқиган, ҳатто уларни уйида сақлаган кишилар бошига қандай кўргуликлар солингани барчага аён. Шунингдек, тарихидан айрилган миллатнинг йўқликка маҳкумлигини билган истилочиларнинг ўтмишимиздан, миллий анъаналаримиздан, маънавиятимиздан айиришга интилгани ҳам шу боисдан бўлса ажаб эмас.\nАммо уларнинг қирғин-баротлари, аёвсиз қатағонлари, тазйиқлари ҳам Ўзбек деган улуғ ном билан шарафланган миллатни ўз йўлидан қайтара олмади.\nХалқимиз ўзлигини таниш учун тарихга мурожаат қилди. Ким эдиг-у, ким бўлдик, деган савол билан бугунги кунга танқидий ёндашди. Ана шу йўлда кейинги йилларда маънавиятимизни бойитадиган, тафаккуримизни юксалтирадиган, ёшларимизни турли ёт ғоялардан сақлашга хизмат қиладиган салмоқли илмий-адабий меросларимиз нашр этилди. Бундай фойдали адабиётларни чоп этиш, кенг ўқувчилар оммасига етказиш ҳозир ҳам жадал суръатлар билан давом этмоқда. Хусусан, авлиё ва аллома — Сўфи Оллоёрнинг “Мовароуннаҳр” нашриётида чоп этилган “Маслак ул-муттақийн” (“Тақводорлар маслаги”) асари ана шундай асарлардан биридир.\nКитоб мутолаа қилган ўқувчини бир жиҳат ҳайратга солади: тахминан ўрта ёшларга етгунига қадар дину диёнатдан тамоман узоқ юрган киши шунча кўп билимни ўрганишга қачон улгурган? Қисқа фурсатда юздан ортиқ фатво китобларини ўқиб, синчиклаб ўрганиб чиқиш, тўрт мазҳаб уламоларининг асарларини бир-бирига қиёслаб ўрганадиган даражада пухта билим соҳибига айланиш, ақоидга оид мукаммал бир асар ёзиш осон ишми?!\nМаълумотларга қараганда, Сўфи Оллоёр илм билан шуғуллана бошлаганида қирқ ёшлар атрофида бўлган. Бугун эса баъзи бир қирққа кирган юртдошларимизни-ку қўяверинг, ўттизга етганлар ҳам “Eсиз-а, ёшликда ўқимаганмиз-да, энди каллага кирмайди”, деб оддий китобларни ҳам ўқишга қизиқишмайди. Тахмин қилиш мумкинки, бундай тоифадагилар ёшлигида ҳам ниманидир баҳона қилиб илм олишга астойдил киришмаган. Аслида эса илм ўрганишнинг ёшга унчалик боғлиқлик жойи йўқлигига буюк бобомиз Сўфи Оллоёр ҳаёти ва ижоди, журъати ва шижоати ёрқин мисолдир. Олимларнинг тахминича, у “Маслак ул-муттақийн”ни эллик-олтмиш ёшларида ёзиб тугатган.\nСўфи Оллоёр ўзбек, форс ва араб тилларида мукаммал ижод қилган. Ўтмишда унга қадар ва ундан кейинги даврларда ҳам икки тилли — зуллисонайн ижодкорлар кўп ўтган. Лекин улар битган асарларнинг бири иккинчисидан заиф бўлган. Шу боис ҳам бундай ижодкорларнинг бир тилдаги ижоди шуҳрат қозонган бўлса, иккинчиси биринчисига қўшимча илова тарзида санаб ўтилган, холос. Сўфи Оллоёр эса гарчанд ўзи “Мен бир далада ўсган туркийман”, дея хокисорлик қилса-да, унинг уч тилдаги ижоди бир-биридан зиёд, бир-биридан жозибадорлиги олимлар-у, мунаққидлар томонидан эътироф этилган.\nСўфи Оллоёр мазкур асарида кўп йиллар давомида адашиб юрганини яширмайди, ҳаётининг залолатда ўтган қисмини хаспўшлаб ўтмайди, балки жаҳолатда умр ўтказгани учун ўзини қаттиқ койийди.\nТаъбир жоиз бўлса, ўз-ўзини тафтиш қилиш мана шундай камтарликка, мардликда намоён бўлади. Дунёнинг ишларини қарангки, бугун айрим хориждаги ташкилотлар бизга демократиядан, ошкораликдан сабоқ бермоқчи бўладилар. Ана шунинг ўзиёқ уларнинг бой тарихимизни, миллий хусусиятларимизни, ошкоралик халқимизда азалдан мавжуд бўлгани ва айниқса, бошқа юртлардагилардан фарқли ўлароқ ўзаро ҳурмат-еҳтиромга асосланган шарқона тарбия руҳида эканини мутлақо билмаслигини ёки билсалар-да кўнглида бир ғаразли режаси борлиги боис, билиб билмасликка олишларини кўрсатади.\nШоир шарқ адабиёти анъанасига биноан лирик чекинишлар қилиб ўз фарзандига насиҳат қилади, китобхон билан ҳаётий тажрибаларини ўртоқлашади. Аччиқ-чучукни тотган, тажрибали ота ўғлига тўғри йўлни кўрсатиб жумладан бундай дейди: “… Отанг нокаслик билан машҳур бўлди. Сен ўз умрингни зое қилма. Отанг умрини жоҳилликда ўтказди, сен эса енгил-елпи яшаш ва ишлашга ўрганма. Мен пасткаш дунёга мағрур бўлдим. Сен эса (унга қўл силташ учун) пухталикка ўрган-у хом бўлма… Илмни эгалла, унга амал қил…”\nМуаллифнинг бу гаплари умрининг муайян фурсатини ҳою ҳавас билан ўтказган, илм ўргангандан сўнггина ҳаётида маъно кўра бошлаган иймони бутун, виждони пок одамнинг эътирофидир. Дарҳақиқат, умрини ғафлатда ўтказиш инсон зотининг матлаби эмаслиги, айниқса, бугунги тезкор замонда тенглар ичра тенг бўлиб яшаш, иймони пок, юзи ёруғ бўлиб, мазмундор ҳаёт кечириш тўғрисида Президентимизнинг “Юксак маънавият — енгилмас куч” китобида ҳам “Агар одамзот бу дунёда руҳан пок бўлиб, иродаси бақувват, иймони бутун, виждони уйғоқ бўлиб яшамас экан, инсон ҳаётининг қандай маъноси қолади?” — деган ҳақли савол қўйилган.\nСўфи Оллоёр китобни олимлар учун эмас, балки араб тилини билмайдиган оддий кишилар учун ёзганини маълум қилгани ҳам унинг камтарлиги белгисидир. Негаки, бошқа бир ўринда жиддий илм ўргангани ва бу китобни ёзиб унга “Маслак ул-муттақийн” деб ном қўйганини ҳам айтиб ўтган. Бироқ, асарни араб алифбосидан кирилчага ўгириб, нашрга тайёрлаган олимлар — Сайфиддин Сайфуллоҳ ва Акром Деҳқонларнинг фикрича, китобнинг ёзилиш сабабларидан яна бири — Сўфи Оллоёр яшаган даврга келиб юртда ахлоқсизликнинг кенг илдиз отиши, жамиятнинг маънавий инқирозга юз тута бошлаганидир. Бу аччиқ ҳақиқатни ХII-ХVII асрда яшаб ижод этган бошқа шоирлар ижоди ва муаррихлар асарларида ҳам кўриш мумкин. Шундай шароитда иймон ва эътиқодга доир асар ёзиб, йўлдан адашганларга тўғри йўл кўрсатишни Сўфи Оллоёр ўзининг бурчи деб билган. Ана шу масъулият туйғуси уни бундай мураккаб мавзуда китоб ёзишга ундаган.\n“Маслак ул-муттақийн” асари ХIХ асрда Қўзихўжа Ҳафизхўжа ўғли томонидан “Ҳидоят ул-муттақийн” номи билан ўзбек тилига насрий таржима қилинган. Унинг қўлёзма нусхалари Сайрам ва Тошкент атрофида кенг тарқалган. Мазкур нашрда “Ҳидоят ул-муттақийн”нинг Абу Райҳон Беруний номидаги шарқшунослик институтида сақланаётган қўлёзма ҳамда шу институт илмий ходими, таржимоннинг эвараси Акрам Ҳабибуллаевнинг шахсий кутубхонасида сақланаётган нусхалардан фойдаланилган.\nФорс тилини билмайдиган, аммо илмга иштиёқи зўр бир неча толиби илмлар Қўзихўжа Ҳафизхўжа ўғлидан бу мўътабар асарни ўзбек тилига ўгиришни қуйидагича илтимос қилган: “Ҳазрати Эшон Сўфининг бу китоби табаррукларидан бизлар бехабармиз. Керакким, туркий бўлса, бизлар ҳам фаҳм қилиб, баҳра олсоқ ва ҳол-қувватимиз боринча амал қилсоқ ва бизлардан сўнггиларга ҳам нусха бўлур ва тақи неча толиби илмлар йўл топса…”\nМутаржим “Маслак ул-муттақийн”ни эркинроқ таржима қилган. Асосан фиқҳий масалаларни ўқувчига етказиб беришни ўз олдига мақсад қилиб қўйгани боис, айрим лирик чекинишларни, панд-насиҳатларни қисқартирган. Баъзи ўринларни эса илмий далиллар билан тўлдирган. Бу ишлар таржимоннинг пухта билим эгаси бўлганини кўрсатади.\nАсарни ҳозирги алифбога ўгириб нашр эттирган олимлар китобхонга тушунарлироқ бўлиши учун айрим иловалар киритган ва уларни қавсга олган. Бугунга келиб адабий тилимизда муомаладан чиқиб кетган сўзларни оммага тушунарли бўлиши учун муқобили билан алмаштирган. Бир неча иштибоҳли масалаларни асл — форсий манбага қиёслаб тўғрилаган. Баъзи ўринларда котиб томонидан тушириб қолдирилган сўзларни тиклаган. Яна бир муҳим жиҳати, китоб охирида “Маслак ул-муттақийн”да келтирилган асарлар ва уларнинг муаллифлари ҳақидаги маълумотларни илова қилган.\nШу тариқа бу муборак асардан аввал Қўзихўжа Ҳафизхўжа, бугунга келиб эса Сайфиддин Сайфуллоҳ ва Акром Деҳқон саъй-ҳаракатлари билан баҳра олмоқдамиз. Энди китоб жавонимиз яна бир гўзал асар билан бойиди. Умид қиламизки, қалбимиз ҳам бундан кўп файз олади. ХIХ аср толиби илмлари айтганидек, бу асардан биздан кейинги авлодлар ҳам баҳра олса, не ажаб.\nБундай дейишимиз бежиз эмас. Бу мўътабар манбадан Ҳиндистон, Эрон, Покистон ва бир неча Араб давлатлари ўқув юртларида муҳим қўлланма сифатида толиби илмларга сабоқ берилади. Шундай экан, биз — у зотнинг авлодлари бу асардан фойдаланишга барчадан кўпроқ ҳақлимиз.\nМақолага шу ерда нуқта қўймоқчи эдик. Аммо кези келганда кўп вақтлардан бери бизни қийнаб келаётган айрим камчиликларимизни ҳам айтиб ўтишни лозим топдик. Чунончи, Сўфи Оллоёр қолдирган беқиёс маънавий меросга ҳам муносабатимиз ўзга аждодларимизникидан кўп фарқ қилмайди. Шу боисдан халқ орасида у зотнинг асарларидан кўра ўзининг номи машҳурроқ. У кишининг дастлаб катта амалдор бўлгани, ўз даврида катта-ю, кичик ундан ҳайиққанини, ҳатто бир ҳомиладор аёл унга рўбарў келиб қолганда қўрққанидан кўприкнинг остига яшириниб, ўша жойда бола ташлаб қўйгани ҳақидаги маълумот-у, ривоятларни биламиз. Ана шу воқеадан қаттиқ таъсирланиб барчасига қўл силтаб тариқат йўлини тутиб авлиёлик рутбасига эришганини давраларда кўп гапирамиз.\nСурхон воҳасининг Олтинсой туманида Сўфи Оллоёрнинг қабри гавжум зиёратгоҳга айланган. У зот қабрларга сиғинишни, ўтганларга атаб қон чиқаришни эмас, мададни ёлғиз Яратгандан сўраш лозимлигини ўз асарларида кўп бор таъкидлаган. Жумладан, “Маслак ул-муттақийн” асарида бундай дейди: “Аммо баройи меҳмон (меҳмон учун) деб забҳ қилса, сўйгани ҳаром бўлғай. Эй азизлар! Огоҳ бўлингларки, бир неча нодонлар авлиё ва машойихлар учун деб қўйни сўярлар. Агарчи “Бисмиллаҳ” деса ҳам ҳаромдур. Забҳ қилғонлар кофир бўлур. Зинҳор бу афъолдан ўзларингни сақланглар, бу сувратда забҳ қилиб ҳаром қилманглар. Азбаройи Худо (Худо учун) деб забҳ қилинглар, савоб ҳосил бўлур ва авлиё ва машойихлар хушнуд бўлғайлар. Зероки, авлиёнинг хурсандлиги шариат бирла бўлур”.\nҲеч шубҳа йўқки, бу асар миллатимиз келажаги бўлган навқирон авлодга ўзига хос туҳфа бўлди. Бинобарин, бунда баён этилган соф исломий ақидалар ёшларни бидъат ва хурофотлардан, ҳар хил диний экстремистик ташкилотлар таъсирига тушиб қолишдан сақлайди. Уларнинг муқаддас динимизга бўлган муносабатида алоҳида аҳамият касб этади. Энг муҳими, ёшларни одоб-ахлоққа, илм ўрганишга чорлайди. “Маслак ул-муттақийн” шуниси билан ҳам қимматлидир.\n← Аввалги Аввалги Анвар Обиджон. Оддий айрилиқ ҳақида эртак (қисса)\nКейинги → Кейинги: Ақуштап Бақтигереева (1944)


Ўсмирлар ҳақида 7 ўзбек филми – Fikrat.uz\n13:45 / 10.05.2021 10.05.2021 2668 0\nБу филмни қайта-қайта кўраверамиз – зерикмаймиз. Нортойнинг самимийлиги, беғуборлиги бизни ром этган, унинг ўсмирлик интиҳоси-ю ёшлик остонасида дуч келган муаммолари бизни асло бефарқ қолдирмаган. Дарвоқе, филмнинг кучи нимада, биласизми? Филмнинг кучи режиссёрнинг Нортойни ота-она олдидаги бурчи ва масъулиятини қандай англай олишини томошабинларга ишонарли қилиб кўрсата олганлигида. Албатта, ўсмирнинг қалбига муҳаббат меҳмон бўлиб келади ва шу онларда ёш қалб севги изтиробини бошдан ўтказади. Нортойнинг ўқишга кира олмаганини отасидан сир тутишида ўсмир дунёсининг ўзига хос томонлари кўрсатиб берилади.\nИзоҳ қолдиринг Ўсмирлар ҳақида 7 ўзбек филмиўзбек фильмлари\n15:15 / 30.12.2019 14.08.2020 29694 0\n16:54 / 29.12.2019 14.08.2020 25592 0\n9:39 / 14.01.2020 14.08.2020 41796 0\n14:32 / 04.02.2020 07.09.2020 30885 0\nТуркия президенти Эрдоған ҳақида 5 факт\n19:59 / 26.02.2020 04.09.2020 18267 0


Қорачиқ | Учинчи жаҳон уруши\nИталия журнали “30 Days” Вашингтонда ҳар турли ва жуда қалин алоқаларда бўлган профессор Жанфранко Миглиодан интервью олди. Профессор Миглио қисқача қуйидагиларни айтди: “Америка собиқ Иттифоқнинг аҳволига тушмаслик учун келажакдаги рақибларини кўздан қочирмай қадам ташлашга мажбур. Булар орасида Япония ва Германия иқтисодий кучининг атрофида бирлашган қитъа Европаси ҳам бор. Америка бугунгидай Европага, яъни ўзи билан иқтисодий ва технологик жиҳатдан бас кела оладиган жамиятга тоқат қила олмайди. Бунинг учун нима қилиш керак бўлса, шуни қилади!"\nПрофессор буларни ҳозир эмас, ЧЎЛ БЎРОНИ ҲАРАКАТИ дунёни ларзага солган 1990 йилларда айтганди. Германия, Япония, Қувайт ва Саудия Арабистондан ироқ УРУШИ УЧУН ПУЛ йиғиб олган шу даврнинг Ташқи ишлари вазири Джеймс Бейкер тўловни рақибларига ҳавола этарди. Тўпланган миллиардлаган ДОЛЛАР билан уруш қилинди, устига-устак БЕРЛИН-БАҒДОД темир йўли бомбардимон қилинди. Бир даврлар Британия билан Германия орасидаги рақобат майдони бўлган минтақалар ўз даврини тамомламоқда эди.\nШарль де Голль даврида Франция ОҚДЕНГИЗ флотини НАТОдан чиқариб, ўз йўли билан кетганди. Бунинг ортидан АТОМ БОМБАСИНИ синовдан ўтказди. Унинг ортидан Германия билан ИТТИФОҚ тузиш учун қадам ташлади. Немис лидери Конрад Аденауэр билан бу ҳақда келишиб ҳам қўйганди.\nТабиий бу худди бугунгидек тоқат қилинмайдиган қийин ҳолат эди.\nАнгло-саксон АҚЛИ билан Америка бунга индамай қолмасди. Де Голль-Аденауэр АТЛАНТИК океанидан Уралгача бўлган минтақа ҳақида сўз юритмоқда эди. Америка ва инглиз молия императорлигининг кучи АРАБ нефти билан бундан қўлга киритилган фойдага суяниб семираётган эди. Бунга асло жим қолишмас эди...\nЯъни дунёни бошқара олиш учун мусулмон оламида нефть ва газни қўлида ушлаб туриши шарт эди.\nУлар учун Саудия Арабистони, Ироқ ва Туркия жуда ва жуда муҳим эди. Саудлар билан нефть нархини, Ироқ билан “Риёдга алтернатив” чиқишини, Туркия билан эса, қувурлар трафигини бошқара олардинг!\nЕвропа Атлантик океанидан Уралгача бўлган олтин қитъа орзуси ортидан чопаётганида зимдан сафларига ТУРКИЯНИ олишни жиддий ўйлаб юришарди. Лекин узоқ вақтдан бери ИНГЛИЗларнинг норасмий мустамлакаси ҳолатида бўлгани учун тўлақонли ШЕРИК сифатида ораларидан жой бера олишмасди. Анқаранинг улар орасида бўлиши балки ИТТИФОҚНИНГ ИЧИДАН ЕМИРИЛИШИ маъносига келарди. Лондон ўйинни шундай қурганди. Шу сабабли Европа билан Англия орасида “Туркияни ким, қандай бошқаради” деган жанжали бор эди. СЎЛЧИЛАР ва САРМОЯ инглизларнинг қўлида эди. Германия билан Франция эса, Туркия ичидаги PKK (Курдлар ишчи партияси), DHKP-C (Инқилобий халқ озодлик партияси) ва ҳар турли мафия тарзи гуруҳларгача фойдалана оладиган бутун ташкилотлар билан салом-алик қилиб турарди. Лекин СЎЛЧИЛАР билан бирга ИЛМОНИЙЛИК тузумини давом эттираётган, уни ДАХЛСИЗ ва ЎЗГАРМАС қонун ҳолига келтирган инглизлар доим ғолиб келишарди. Чунки Туркиянинг ичида ўзларига содиқ одамлар етиштирган эдилар.\nСўлчилар ўзлари билмаган, истамаган ҳолда Лондон бўйинтуруғида эди. Шунинг учун Сўлчиларга ҳаёт бағишлайдиган кучларнинг ақл мусобақалари бор эди. Масалан, Истанбулдаги Яқин Шарқ техника университети (ODTÜ) каби университетларда вақти-вақти билан ШАХМАТ мусобақаси ўтказиларди. (Бу NSA агенти Уильям Биннининг гапи!) Бу турнирларда АҚЛИни исботлаганлар ҳар қандай усуллар билан албатта қўлга киритиларди. Чунки Лондон учун СЎЛЧИЛАР муҳим эди. Масалан Инглиз разведкаси MI6 Туркияда доимо мусулмон ва ўнгчи оқимларга совуқ, лекин сўлчиларга илиқ муносабатда бўларди. Чунки сўлчиларни даволарига содиқ деб билишади.\nТуркиядаги Гези ҳодисасида СЎЛЧИЛАРнинг таъсири ва кучи юзага чиққанди.\nАмерика аскарлари билан ЕВРОПАни Яқин Шарқда тўхтатмоқчи бўлса ҳам, Англия АҚЛИ билан яна шу ерда эди.\nҲар бир мусулмон ўлка учун ўйлаб топган уйдирма идеологиялари билан ўлкаларнинг ичида УЛАРНИ ЎЗ НОМИДАН ҲИМОЯ ҚИЛАДИГАНЛАРНИ етиштирмоқда эди.\nАмерика чинни дўконига кириб қолган филдек атрофидан тўхтамай ДУШМАН орттираётганда улардан баттарини қилиб юрган инглизларни ҳеч ким пайқамасди.\nЛондон бир томондан Европа ва Россияни Вашингтонга қарши қайраб қўйиб, иккинчи томондан ўзи истаган ҳодисаларнинг МАТБУОТДА БИРИНЧИ ХАБАР бўлишини таъминлаётган эди.\nБоко Ҳаром террор ташкилотини MI6 қуриб, бошқарарди. Бу билан дунёнинг диққатини у ерга тортаётган эди. Эрдўғон борган СОМАЛИни бомбалаб, Анқарага яна МУСУЛМОН қиёфасидаги террорист сифатида муштини кўрсатаётган эди. Чунки энди УРУШ давлатлар эмас, ГУРУҲ ва ТЎДАЛАР устидан юритилаётган эди. Аслида қиролича Американи ОСИЁдан узоқроқ ушлаб туриб, дунё ҳамжамиятчилигининг диққат марказидаги сунъий муаммолар билан овора бўлишини истаётган эди. Қаранг, ИШИД ўғирлаб кетган икки япон мухбирини қатл қилди. ИШИД ва Япония орасида қандай тўқнашув бўлиши мумкин!\nЛекин бор эди! Япония Бош вазири Синдзо Абе кўзида ёш билан “Бу ваҳшийларча террор ҳужумидан қаттиқ ғазабландим. Халқаро жамоатчилик билан бирга ИШИДни қилган ишларига жавоб беришга мажбур қиламиз” деди. Яъни бу билан “Европа ва Россия билан бирга Американи тўхтатамиз” демоқчи эди. Чунки Германия-Россия ва Франция Атлантик океанидан Япониягача бўлган минтақанинг келажаги ҳақида қайғурарди. CIA эса ИШИД воситаси билан Японияга “У ердан жўнаб қол!” деган огоҳлантиришини бермоқда эди. Қаердан? Яқин Шарқдан!\nЧунки ҳам Американинг, ҳам Европанинг куч-қувватни ўз томонига оғдириши учун мусулмон минтақасини назоратда тутиши керак. Япон мухбирлари ўлдирилаётган бир пайтда Саудларнинг янги қироли САЛМОН Американинг энг ишонган кишиларидан бири бўлган шаҳзода Бендерни вазифасидан олиб ташлади.\nЛондонда ўқиган ва у ерда алоқалари қалин бўлган шаҳзода Ноиф олдинги сафга чиқаётган эди. АҚШ вазирлари билан оёғини чалиштириб ўтириб, гаплашадиган Бендернинг кетиши сарой ичидаги тўнтариш эди. Чунки ИШИД САУДЛАРнинг эшигига келиб тақалди. Саудлар нефть нархини туширса ҳам, океанортидаги шеригининг кўнглини топмаётган эди. Ўйинни эса доим ҒАРБ қурарди. Туркия худди мана шу нуқтада МУСУЛМОНЛИГИНИ такрор кашф этди. Юз йил аввал Яқин Шарқдан сурилиб ташланган Анқара барча ўйинларнинг сиртида қолиб келарди.\nСекуляризм (ҳукуматнинг ҳар қандай диндан алоҳида тутилиши) Туркияга мослаб инглизларнинг усталик билан қурган формати эди. Бунақа бемаъни тузум билан Туркия на Яқин Шарққа, на Европага, на Америкага ён боса олмасди. Шу ИДЕОЛОГИК асос билан сени ҳаммадан ажратиб, ўз хизматларида қул қилишарди.\nСен ўзинг буюк бўлишни истамасанг, ҳеч ким келиб сенинг қўлингдан тутмайди. Бутун мувозанатни ўзгартирадиган ягона бир ўлка бор, у ҳам ТУРКИЯ. Тарихи, дини, тили бу кучни унга берарди.\nИнглизлар бироз вақт ўтиб, “Туркияни бутунлай йўқ қилиб ташламаганликлари учун” қаттиқ пушаймон бўлишади. 100 йил аввал менсинмаганликларининг жазосини тўлашади. ЯҚИН ШАРҚ уларнинг қўлидан кетгач БУЮК БРИТАНИЯ эртакка айланади. Буюк Британия кетгач, БУЮК ТУРКИЯ келади.\nИслом оламининг ҳазин манзараси\nТуркия бош консулхонаси


Корхона ходимни ишга қабул қилди. У ходимнинг иш ҳақидан 30%ини суднинг жиноят иши билан боғлиқ ҳал қилув қарори бўйича ушлаб қолиш тўғрисида хабарнома келтирди. Туман ИИБ ходимлари ушланмани ҳисоблаб ёзилган иш ҳақи суммасидан ушлаш лозим деяптилар.\nСуднинг ҳал қилув қарори бўйича иш ҳақининг қайси суммасидан 30% ушланади – ҳисоблаб ёзилганиданми ёки солиқлар ушланганидан кейин қолган иш ҳақиданми?\n– Суднинг ҳал қилув қарорига кўра ундирувларни ходимнинг иш ҳақидан ушлаб қолиш тартиби Меҳнат кодекси (МК), «Суд ҳужжатлари ва бошқа органлар ҳужжатларини ижро этиш тўғрисида»ги Қонун (29.08.2001 йилдаги 258-II-сон, бундан кейин – Қонун), шунингдек Қарздор жисмоний шахсга иш ҳақи ёки унга тенглаштирилган бошқа тўловларни тўлаётган ташкилотлар ёки бошқа шахслар томонидан ижро ҳужжатларини ижро этиш қоидалари* (бундан кейин – Қоидалар) билан тартибга солинган.\nМКнинг 164-моддасига мувофиқ, суднинг қарорлари ва бошқа ижро ҳужжатларини ижро этиш учун ходимнинг розилигидан қатъи назар, ушланмалар меҳнат ҳақидан ушлаб қолинади. Иш ҳақини ҳар гал тўлаш вақтида ушлаб қолинадиган ҳақнинг умумий миқдори ходимга тегишли бўлган меҳнат ҳақининг 50%идан ортиб кетмаслиги лозим.\nҚарздорнинг иш ҳақи ва унга тенглаштирилган тўловлардан ушлаб қолинадиган суммалар миқдори солиқлар ушлаб қолингандан кейин қолган суммадан ҳисоблаб чиқарилади (Қонуннинг 65-моддаси; Қоидаларнинг 9-банди).\nШуни ҳисобга олиш муҳимки, муайян тўловлардан ушланмалар амалга оширилмайди. Уларнинг рўйхати Қонуннинг 69-моддаси ва Қоидаларнинг 2-банди билан белгиланган:\n● майиб бўлганлик ёки соғлиққа бошқача тарзда шикаст етганлик, шунингдек боқувчисининг вафот этганлиги сабабли кўрилган зарарни тўлаш суммаларига;\n● хизмат мажбуриятларини бажариш чоғида майиб бўлган (яраланган, шикастланган, контузияга учраган) шахсларга ва мазкур шахслар ҳалок бўлган (вафот этган) тақдирда уларнинг оила аъзоларига тўланадиган суммаларга;\n● бола туғилганлиги муносабати билан тўланадиган суммаларга;\n● алимент мажбуриятлари бўйича тўланадиган суммаларга;\n● меҳнат шароити ноқулай ва ўзига хос бўлган ишлар учун тўланадиган суммаларга, шунингдек радиация таъсирига учраган шахсларга ва қонун ҳужжатларида белгиланган бошқа ҳолларда тўланадиган суммаларга;\n● ҳомиладорлик ва туғиш бўйича тўланадиган нафақа суммаларига;\n● дафн этиш маросими учун бериладиган нафақа суммаларига;\n● қисман ҳақ тўланадиган таътил даврида болани парваришлаш учун тўланадиган суммаларга;\n● бола туғилиши, қариндошлар вафот этиши, никоҳ тузиш муносабати билан корхона, муассаса ёки ташкилот томонидан тўланадиган суммаларга;\n● хизмат сафари, бошқа жойга ишга ўтказилганлиги, қабул қилинганлиги ёки юборилганлиги муносабати билан тўланадиган суммаларга;\n● меҳнатга оид муносабатлар бекор қилинганда ишдан бўшатиш нафақаси тариқасида тўланадиган суммаларга.\nМИСОЛ. 2015 йил октябрь ойи учун ходимга қуйидагилар ҳисобланган: маош – 800 000 сўм, қишлоқ хўжалиги маҳсулотларини харид қилишга моддий ёрдам – 300 000 сўм, ишлаб чиқариш кўрсаткичлари учун мукофот – 200 000 сўм. Шунингдек корхона ходим яшаётган квартира ижараси учун 500 000 сўм тўлади.\nСуднинг ҳал қилув қарори бўйича суд ижрочиси тақдим этган талабномага асосан у иш ҳақи ва бошқа даромадларининг 30%ини тўлаши шарт.\nҲисоб-китоб чоғида қуйидагиларни ҳисобга оламиз:\n2015 йил январь–сентябрь ойлари учун ходимнинг жами даромади 7 200 000 сўмни, ҳисобланган ЖШДС эса 680 544 сўмни ташкил этади;\nқишлоқ хўжалиги маҳсулотларини харид қилишга доир моддий ёрдамга ЭКИҲнинг 12 баравари доирасида (12 х 118 400 = 1 420 800 сўм) ЖШДС солинмайди (Солиқ кодексининг 179-моддаси 1-банди), у жисмоний шахсларнинг бошқа даромадларига киради (Солиқ кодексининг 178-моддаси 16-банди), демак, унга суғурта бадаллари солинмайди (Солиқ кодексининг 307-моддаси);\nходимнинг квартира ижарасига корхона томонидан ҳақ тўланиши ходимнинг моддий наф тарзидаги (Солиқ кодексининг 177-моддаси 1-банди), ЖШДС солинадиган, бироқ суғурта бадаллари солинмайдиган даромади сифатида қаралади.\n2015 йил октябрь ойи учун ижро варақаси бўйича ушланмалар суммаси қуйидагича белгиланади:\n1) январь–октябрь ойлари учун ЖШДС суммаси: 875 160 сўм (5 х 10 х 118 400 – 10 х 118 400) х 8,5% + (7 200 000 + 800 000 + 200 000 + 500 000 – 5 х 10 х 118 400) х 17%);\n2) октябрь ойи учун ЖШДС суммаси: 194 616 сўм (875 160 – 680 544);\n3) октябрь ойи учун мажбурий суғурта бадали суммаси: 70 000 сўм (800 000 + 200 000) х 7%);\n4) ижро варақаси бўйича ушланма 1 535 384 сўм суммасидан (800 000 + 300 000 + 200 000 + 500 000 – 194 616 – 70 000) қилинади;\n5) ижро варақаси бўйича ушланмалар суммаси 460 615,2 сўмни (1 535 384 х 30 / 100) ташкил этади.\n*Адлия вазирининг АВ томонидан 8.07.2009 йилда 1980-сон билан рўйхатдан ўтказилган буйруғи билан тасдиқланган.


Шимкент шаҳар маслаҳатининг навбатдан ташқари 36-сессияси ўтди. Унда шаҳар ҳокими Ғ. Абдирахимов, Шимкент шаҳар сайлов комиссиясининг раиси ва аъзолари иштирок этиб, Қозоғистон Республикаси Парламенти Сенати депутатлигига номзодлар кўрсатилди.\nСессия кун тартибидаги биринчи масала бўйича Шимкент шаҳар маслаҳатининг 29 нафар депутати бир овоздан Қозоғистон Республикаси Сенати депутатлигига Шимкент шаҳрининг собиқ ҳокими Дархан Сатибалдиули ва Шимкент шаҳар маслаҳатини 20 йил давомида бошқарган маслаҳат котиби Нурлан Бекназаров номзодларини тавсия этишди.\nҚозоғистон Республикаси Парламенти Сенатига сайлов 2018 йил 5 октябрь куни Шимкент шаҳрида ўтади.\nШимкент шаҳар ҳокимлигининг матбуот хизмати, 2018-08-16, 11:17 510\nБолалар компьютерли бўлишди 96


Фаолиятлар таҳлили танқидий муҳокама қилинди\n05.05.2017 Чоп этиш учун\nАҳоли бандлигини таъминлаш, соғлиқни сақлаш, таълим, тижорат банклари, коммунал хизматлар фаолияти, умуман аҳоли фаровонлигини таъминлашга хизмат қилувчи барча ижтимоий-иқтисодий масалалар айни пайтда парламент аъзолари томонидан чуқур ўрганилмоқда.\nНаманган вилоятининг Янгиқўрғон туманида мазкур ўрганишлар натижалари Халқ депутатлари туман Кенгаши сессиясида қизғин муҳокама қилинди.\nҲақиқий аҳволни ўрганиш юзасидан жойларда ташкил этилаётган навбатдаги фаолият халқ билан мулоқот қилиш, уларни ўйлантираётган масалаларни тинглаб, муҳокама этиш ҳудудларда тўпланиб қолган муаммоларни ҳал қилишнинг самарадор механизми эканлигини тасдиқлаб бермоқда.\nТаъкидланганидек, Янгиқўрғон туманида Олий Мажлис Қонунчилик палатаси депутатлари ва Сенати аъзолари 980 та хонадонда бўлиб, аҳоли турмуш тарзи, яшаш шароити билан танишди. Мулоқотлар давомида аниқланган 426 та масаланинг 210 таси жойида ҳал этилди, 216 таси юзасидан тегишли идора ҳамда ташкилотларга тавсиялар берилди. Ижро ҳокимияти, прокуратура, ички ишлар ва бошқа ҳуқуқни муҳофаза қилувчи органлар ҳамда бошқа соҳа ва объектлар фаолияти ўрганилиб, йиғилишда уларнинг самарадорлиги очиқ мулоқот тарзида таҳлил қилинди.\nСессияда туманда амалга оширилаётган бир қатор ташкилий ва амалий ишларга эътибор қаратилди. Ўрганишлар давомида депутатлар Президентимизнинг тиббиёт соҳасини тубдан ислоҳ қилиш, одамларнинг тиббий маданиятини юксалтириш, тизимнинг ҳуқуқий асосларини мустаҳкамлаш борасида берган кўрсатма ва топшириқларига асосан тумандаги қатор тиббиёт муассасалари фаолияти билан танишиб, ҳақиқий аҳволни чуқур таҳлил қилдилар. Ўрганиш натижасида тиббиёт муассасалари ходимларининг аксарияти қонун ҳужжатлари билан лозим даражада танишмаганлиги, шифокорлар-ҳамшираларнинг тиббиётга оид амалдаги қонун ҳужжатлари мазмунини билмаслиги каби ҳолатлар кузатилди. Шу билан бирга аҳоли билан суҳбатлар давомида фуқаролар айрим ҚВПлар фаолиятидан норози эканлигини билдирди. Хусусан, Мамай ҚВП ходимлари ўртасида соғлом муҳитнинг барқарор эмаслиги, патронаж хизматини ташкил этишда жиддий камчиликлар борлиги кўзга ташланди. Янги ташкил қилинаётган қишлоқ поликлиникалари ва ҚВПларда эса 56 та умумий амалиёт шифокорлари фаолият юритиши учун штат бирлиги етишмайди. Туман тез тиббий ёрдам хизмати учун 5 турдаги дори-дармон ҳамда 11 турдаги тиббий жиҳозлар йўқ.\nДепутатлар таълим соҳасидаги ислоҳотларга ҳам алоҳида эътибор қаратдилар. Ютуқлар кўп, аммо камчиликлар ҳам етарли. Ўрганишлардан маълум бўлдики, тумандаги 1-, 8-, 18-, 57-сонли умумтаълим мактаблари қувватига нисбатан ўқувчи кўплиги сабабли қўшимча бино қурилиши лозим. 15-сонли умумтаълим мактабининг ёндош биноси 1936 йилда хом ғиштдан 120 ўринли қилиб қурилган бўлиб, ҳозирги кунда яроқсиз холатга келиб қолган, шу сабабли уни қайтадан давлат стандартлари даражасида бунёд этиш лозим. Тумандаги 26 та мактаб ҳамда 10 та мактабгача таълим муассасаларида ичимлик суви муаммоси ҳал этилмаган. 11 тамактабда спорт майдончаси ва зали мавжуд эмас.\nАҳолини тадбиркорлик фаолиятига янада кенг жалб қилиш, уларнинг банк хизматларидан фойдаланишлари учун қулай шарт-шароит яратиш, бу борадаги мавжуд камчиликларни бартараф этиш бўйича ҳам керакли чоралар кўриш муҳимлиги айтиб ўтилди. Шу билан бирга, аҳоли ва юридик шахсларнинг кўпроқ эътирозига сабаб бўлаётган ичимлик суви, электр энергияси, газ таъминотидаги узилишлар ҳамда ободонлаштириш, санитария-гигиена, уй-жой, коммунал хизмати кўрсатиш соҳасидаги камчиликларни бартараф этиш бўйича ҳам аниқ таклиф ва тавсиялар ишлаб чиқиш лозим.\nСессияда сўзга чиққанлар халқ билан мулоқот асосида жойлардаги мавжуд муаммоларнингкелиб чиқиш сабаблари ва бартараф қилиш йўллари ҳақида фикр-мулоҳазалар билдирдилар.Шунингдек, йиғилишда тегишли идоралар ҳамда ташкилотлар раҳбарларининг ҳамахборотлари эшитилди.\nСессия якунида кўриб чиқилган масалалар юзасидан халқ депутатлари Янгиқўрғон туман Кенгашининг қарори қабул қилинди.\nКўришлар сони: 5423


Mart 25, 2020\tШаъбон ойи фазилатлариda fikr bildirishni o'chirish 299 Кўришлар\nАзизлар фазилатли ойлардан бири шаъбонда қилинган хайрли амалларнинг ажри жуда улуғдир. Айниқса, шаъбон ойининг 14дан 15га ўтар кечаси энг фазилатли тунлардан биридир. Бу кечани «Бароат кечаси» дейилади. Яъни, Бароатимиз битиладиган кеча. Бароат кечасида бир йил ичида бўлажак ишлар ҳақида қазою ҳукм қилиниб, ажал ва умр белгиланади ва амал саҳифалари Аллоҳ таолонинг ҳузурига кўтарилади. Шу куни Аллоҳ таолонинг раҳмати ер юзига ёғилади.\n«Мен: «Ё, Расулуллоҳ, сизни ҳеч бир ойда шаъбон ойидаги каби кўп рўза тутганингизни кўрмадим?» деб сўраганимда, У зот: «Бу ой ражаб билан Рамазон ўртасидаги ой бўлиб, одамлар ундан ғафлатда қолади. Ҳолбуки, барча амаллар оламларнинг Роббисига мана шу ойда кўтарилади. Мен эса рўзадор бўлган ҳолатимда амалим кўтарилишини истайман», дедилар».\nИмом Насоий ва Абу Довуд ривояти.\nИмом Ғаззолий «Мукошафатул қулуб» китобида: «Фаришталар икки кечани Қадр кечаси ва Бароат кечасини байрам қилади. Мусулмонларда 2та байрам бор. Рамазон ҳайити ва Қурбон ҳайити», деганлар.\nИбн Можа ривоят қилган ҳадисда Расулуллоҳ соллаллоҳу алайҳи васаллам шаъбоннинг ўртасидаги кечада Аллоҳ таоло бундай марҳамат қилишини айтганлар: «Истиғфор айтгувчилар борми? Уларни мағфират қилурман. Ризқ сўровчилар борми? Уларга ризқ берурман. Ҳожатмандлар борми? Ҳожатларини равон киламан», дейди», деганлар.\nРасулуллоҳ соллаллоҳу алайҳи васаллам айтадилар: «Жаброил алайҳиссалом менинг олдимга келиб, айтди: «Бу шаъбоннинг ўн бешинчи кечасидир. Аллоҳ таоло бу кечада кўп одамларни дўзахдан озод қилади. Уларнинг адади Қалб қабиласи қўйларининг жунларидан ҳам зиёда бўлади. Фақат бу кечада Аллоҳ таолога ширк келтирган, гиначи ва қариндошлик алоқаларини узувчи, изорини (манманлик билан) тўпиғидан пастга тушириб юрувчи, ота-онасига оқ бўлувчи ва хамр ичувчи кишиларга раҳмат назари билан қарамайди», дедилар».\nИмом Сабутий Шаъбонни 15-кечасини таърифлаб шундай ёзган:\n1. Лайлатул такфир кечаси. Истиғфор айтувчиларнинг гуноҳлари кечириладиган кеча.\n3. Лайлатул Ийд кечаси. Дўзахдан озод бўладиган кеча. Пайғамбаримиз соллаллоҳу алайҳи васаллам «Кўп гуноҳкорлар шу кун дўзахдан озод бўлади», деганлар.\n5. Лайлатул ҳаёт кечаси. Қалби ухламаган, тили Аллоҳни зикри билан машғул бўлганлар Аллоҳни раҳматига лойиқ бўладиган кеча.\nАзизлар, фазилатли, улуғ кунларни бошқаларга ҳам эслатиб, дуолар қабул бўладиган кунларда ғафлатда қолмайлик, истиғфор айтайлик, дуоларни кўпайтирайлик. Дуоларимизда юртимизга келган мусибатга Аллоҳни ўзи кифоя килишлигини, Ватанимиз янада обод бўлишига сабабчи бўлаётган юртбошимизни, мутасадди ходимларни, устозларимизни ва эл-юрт ҳаққига дуода бўлайлик.\nимом ноиби Б Улуғов.\nАввалги Имомлар томонидан бепул ниқоблар тарқатилди ва эҳсонлар қилинди\nКейинги КОРОНАВИРУС ТЕЗ КУНДА ДАФ БЎЛАДИ!


Нидерландияда олдин “Ислом ёлғон дин” эканини тарғиб қилган миллатчи мусулмон бўлди\nНидерландиядаги шаҳарлардан бири.\nНидерландияда олдин мусулмонларга қарши бўлган собиқ ультрамиллатчи сиёсатчи ислом динини қабул қилди.\nEuronews телеканалининг 5 февралда билдиришича, Йорам ван Клаверен 2010 - 2014 йиллар давомида миллатчиларнинг “Озодлик партияси”га аъзо бўлган. У сиёсатчи сифатида мусулмонларни ва Ислом динини доимо кескин танқид қилиб келган.\nЙорам ван Клаверен ўз чиқишларида “Ислом - ёлғон дин”, “Қуръон - бу заҳар”, деган гапларни айтар эди.\nЙорам ван Клаверен Ислом дини тўғрисида китоб ёзмоқчи бўлган ва бу китобни ёзиш жараёнида мусулмон бўлишга қарор қилган. У китобни ёзиш жараёнида “ўзи учун кўплаб кашфиётлар қилган ва унинг дунёқараши ўзгарган”ини билдирди.\nВан Клеверен журналистларга аввал у Ислом динини танқид қилар экан, кўп нарсадан бехабар ва ноҳақ бўлганини айтди.\nЙорам ван Клаверен Нидерландияда Ислом динига ўтган ягона собиқ миллатчи эмас. Ундан аввал 2013 йилда миллатчиларнинг “Озодлик партияси” аъзоси бўлган сиёсатчи Арно ван Доорн ҳам мусулмон бўлган.\n“Озодлик партияси” ҳамма салбий ва нотўғри ҳаракатларда Ислом динини айблаш мафкурасини юритади. Шундан келиб чиққан ҳолда Арно ван Доорн “Ҳеч қачон “Озодлик партияси” Ислом динини қабул қилишим сабабчисига айланади, деб ўйламаган эдим”, деб айтган.